குடியரசுத் தலைவர் தேர்தலில் பா.ஜ.க வேட்பாளர் ராம்நாத் கோவிந்துக்கு ஆதரவு தெரிவித்து அ.தி.மு.கவின் இரண்டு அணிகளும் டெல்லி சென்றன. ‘எங்கள் ஆதரவை நீங்கள் ஏற்றுக் கொள்ளுங்கள்' என வலியச் சென்று ஆதரவு கொடுத்தனர். இதில், தன்னுடைய வலிமையைக் காட்ட அ.தி.மு.க எம்எல்ஏ-க்களில் 34 பேரைத் தன் பக்கம் வரச் செய்தார் தினகரன். இதனால், ஆட்சிக்குச் சிக்கல் என்ற தகவல் வெளியானது. இந்தப் பிரச்னையை மிக எளிதாகக் கையாண்டார் முதல்வர் எடப்பாடி பழனிசாமி. இதுகுறித்து நம்மிடம் பேசிய கொங்கு மண்டல அ.தி.மு.க அம்மா அணி நிர்வாகி ஒருவர், “எடப்பாடி பழனிசாமி இந்தளவுக்குத் தைரியமாக வலம் வருவதற்குக் காரணமே செங்கோட்டையனின் செயல்பாடுகள்தான். அவரால்தான், அனைத்து எம்எல்ஏ-க்களையும் வழிக்குக் கொண்டு வர முடிந்தது. கூவத்தூர் ஆப்ரேஷனில் அனைத்து எம்எல்ஏ-க்களும் ஆதாயம் அடைந்தாலும், அமைச்சரவைக்குள் ஆதாயம் அடைந்தது செங்கோட்டையனும் ஜெயக்குமாரும்தான். ‘நான்கு பேரை அமைச்சரவையில் சேர்க்க வேண்டும்' என சசிகலா கூறியபோது, ‘இதனால் தேவையற்ற குழப்பங்கள் ஏற்படும். மூத்தவர் என்ற முறையில் செங்கோட்டையன் இருக்கட்டும். ஜெயக்குமாருக்கு நிதித்துறையைக் கொடுப்போம்' என வழிமொழிந்தார் தினகரன்.